El president de la Generalitat, José Montilla, inaugurarà l'exposició "Activa't!
Entra a la tele i a la ràdio del futur", que es presenta del 30 de maig al 31 d'agost al Palau Robert.
L'organitzen la Direcció General de Difusió Corporativa i la Corporació Catalana de Ràdio i Televisió, amb la col·laboració d' Activa Multimèdia Digital, empresa de la CCRTV, especialitzada en la creació de serveis i continguts en l'àmbit digital, que aquest any celebra el seu 10è aniversari.
Aquesta exposició didàctica i participativa, dirigida al gran públic, vol donar a conèixer una vessant desconeguda de la CCRTV: l'esforç constant en matèria d'innovació tecnològica.
L'afany d'evolució continuada la converteix en una empresa capdavantera que afronta el futur amb ambició de lideratge.
Oberta al públic del 30 de maig al 31 d'agost.
En un moment en què la manera com es consumeixen els continguts està sotmesa a una profunda transformació, la CCRTV s'esmerça a desenvolupar noves aplicacions tecnològiques.
Ho fa mitjançant un equip humà especialitzat que la posiciona com l'autèntic motor d'aquesta evolució a Catalunya.
Mostra d'això són els 10 anys d'existència de la branca tecnològica de la CCRTV, Activa Multimèdia Digital, el seu centre d'innovació, recerca i desenvolupament aplicats als mitjans de comunicació audiovisual.
L'exposició proposa al visitant un viatge a l'interior del món digital dels mèdia.
Una invitació a passar a l'altra banda de la "pantalla" i descobrir la complexitat i la capacitat de renovació de l'actual revolució tecnològica.
Una transformació que comporta que l'usuari, l'espectador, deixi de ser un receptor passiu i esdevingui actiu.
En aquest context, s'obre tot un univers de noves possibilitats que exigeixen, però, que es destinin grans recursos per fer-se realitat.
La CCRTV ha fet una aposta decidida per potenciar aquest nou concepte i entrar en aquest futur que ja és aquí.
El recorregut per l'exposició, un viatge a l'interior dels mèdia, ens porta a cinc espais: El món connectat, Plató Meteo, El cor digital, És virtual o real?, La tele i la ràdio del futur, a casa.
L'exposició explica la distribució de continguts multiplatafoma (televisió, Internet, telefonia fixa i mòbil, i premsa), que ens permeten estar informats en qualsevol moment i des de qualsevol lloc.També cal destacar l'espai dedicat als avenços tecnològics en el camp de la meteorologia, un dels puntals de l'activitat d'Activa Multimèdia, així com la creació de personatges virtuals.
En un altre espai de la mostra hi trobem explicacions sobre les tecnologies més actuals que arriben a les llars i que faciliten la interactivitat: la televisió d'alta definició, la televisió digital terrestre, la proposta innovadora d'Icat FM (que es pot sintonitzar per FM i per Internet) o el servei 3ala carta, per veure, des d'Internet i en qualsevol moment, la major part dels programes de Televisió de Catalunya.
Durant la visita a l'exposició es podran comprovar les possibilitats d'interactuar amb la informació.
Es podran demanar dades actualitzades meteorològiques d'arreu del món i rebre'n resposta immediata a través qualsevol plataforma, comprovar les possibilitats del sistema de gestió d'arxiu audiovisual Digition, mitjançant ordinadors multimèdia amb accés a informacions d'actualitat, de l'arxiu històric de Televisió de Catalunya i de Catalunya Ràdio o actuar com a presentadors de meteorologia en un plató virtual amb tots els elements essencials.